**aprobat**

**APROBAT**

**proces-verbal al şedinţei**

**Consiliului Ştiinţific al Consorţiului**

**nr. *1* din  *05 octombrie 2016***

**proces-verbal al şedinţei Senatului**

**USMF „Nicolae Testemiţanu”**

**nr. \_ 1/6\_ din  *06 aprilie 2017***

## REGULAMENTUL

## cu privire la organizarea și activitatea Consiliului Științific al Consorțiului USMF „Nicolae Testemițanu” și Instituțiile organizatoare de doctorat din domeniul Științe medicale, fondator al Școlii doctorale

**I. DISPOZIŢII GENERALE**

1.1. Regulamentul de organizare și activitate a Consiliului Științific (în continuare Regulament) al Consorțiului USMF „Nicolae Testemițanu” și Instituțiile Organizatoare de doctorat din domeniul Științe medicale, fondator al Școlii doctorale (în continuare Consiliul științific) este elaborat și aprobat în baza Codului Educației al RM nr. 152 din 17.07.2014; Hotărârii Guvernului RM nr. 1007 din 10.12.2014 pentru aprobarea Regulamentului privind organizarea studiilor superioare de doctorat, ciclul III; Cartei universitare din 14.03.2015; Acordului de Consorțiu nr. 1 din 30.06.2015.

1.2 Prezentul Regulament stabilește:

* structura și atribuțiile Consiliului științific;
* modul de desemnare a membrilor Consiliului Științific și atribuțiile lor.

1.3. Consiliul Științific este constituit maxim din 17 persoane, inclusiv câte un membru de la fiecare Instituție – membru al Consorțiului, abilitați cu dreptul de a conduce doctorate și un student-doctorand. Membrii Consiliului Științific sunt aleși pentru un termen de 4 ani la Adunarea generală a conducătorilor de doctorat – membri ai Școlii doctorale. Studentul-doctorand – membru al Consiliului Științific este ales la Adunarea generală a studenților-doctoranzi, înmatriculați la Școala doctorală.

1.4. Consiliul Științific este condus de Președinte, care deține funcția de Prorector pentru activitate științifică. Ședințele Consiliului Științific sunt prezidate de către Președinte, iar în cazul în care președintele Consiliului Științific se află în imposibilitatea de a-și exercita atribuțiile, el este înlocuit de vicepreședinte – Directorul Școlii doctorale.

1.5. Consiliului Științific își desfășoară activitatea în baza Planului de activitate, aprobat la prima ședință a fiecărui an de studii.

1.6. Ședințele Consiliului Științific se convoacă la necesitate, la cererea Președintelui sau a cel puțin 1/3 din numărul membrilor săi, dar nu mai rar de o dată la 2 luni.

1.7. Procesele verbale ale Consiliului Științific sunt întocmite de către secretarul științific al Consiliului Științific în conformitate cu cerințele stabilite.

1.8. Deciziile Consiliului Științific se iau cu votul majorității simple, atât prin vot secret, cât și prin vot deschis, fiind considerate valabile, dacă numărul celor prezenți la ședință reprezintă 2/3 din numărul membrilor Consiliului.

1.9. La ședințele Consiliului Științific pot participa, fără drept de vot, persoane invitate, care vor participa la discuții pe marginea problemelor elucidate în ordinea de zi a ședințelor.

**II. competențele și atribuțiile Consiliului Științific**

2.1. Consiliul Științific are următoarele atribuții:

* coordonează și soluționează problemele de organizare a procesului didactic la studiile superioare de doctorat, ciclul III;
* asigură calitatea serviciilor educaționale oferite de către Universitate beneficiarilor la studii superioare de doctorat, ciclul III;
* aprobă și modifică Regulamentul cu privire la organizarea și funcționarea ȘDDȘM;
* aprobă documentele elaborate în cadrul ȘDDȘM (regulamente, ghiduri, metodologii, etc.), care țin de organizarea și realizarea procesului didactic la studiile superioare de doctorat, ciclul III;
* aprobă/modifică/schimbă deciziile Seminarelor științifice de profil privind întărirea proiectelor de cercetare, temele tezelor de doctorat, conducătorului științific, conducătorului prin cotutelă și a comisiei de îndrumare;
* coordonează parteneriatul în baza contractelor de parteneriat încheiate în conformitate cu ordinea stabilită;
* aprobă Metodologia privind organizarea concursului intern pentru competiția proiectelor științifice pentru studii superioare de doctorat, ciclul III;
* aprobă componența Comisiei de examinare și evaluare a proiectelor științifice și rezultatele concursului intern al competiției proiectelor științifice înaintate de către conducătorii de doctorat;
* aprobă Metodologia concursului de admitere la studii superioare de doctorat, ciclul III;
* aprobă componența comisiei de admitere și rezultatele concursului de admitere la studiile superioare de doctorat ciclul III;
* aprobă Ghidul de redactare a tezei de doctorat și a rezumatului;
* aprobă componența Comisiilor de susținere publică a tezelor de doctorat (Comisia de doctorat);

2.2. Consiliul Științific exercită și alte atribuții specifice, stabilite prin Carta Universitară, prezentul Regulament și alte acte legislative și normative.

**III. DISPOZIȚII FINALE**

3.1. Aprobarea, modificarea și completarea prezentului Regulament se efectuează prin decizia Consiliului Științific al Consorțiului și decizia Senatului USMF „Nicolae Testemițanu”.

**Rector**

**dr. hab. șt. med., prof. univ.,**

**Academician al AȘM Ion Ababii**

**Președintele**

**Consiliului Științific al Consorțiului**

**dr. hab. șt. med., prof. univ. Gheorghe Rojnoveanu**

**Coordonat:**

**Director Școala doctorală, dr. hab. șt. med., conf. univ. Olga Tagadiuc**

**Șef Departament Juridică Tatiana Novac**